
Karaj legantoj! 

Jen via nova redaktoro, 
kun ne tre facila 
tasko: reakuratigi la 
malfruiĝintan revuon, 
kaj plu klopodi alporti 
al vi interesan, amuzan 
kaj instruan legaĵon. 

ion alportas al vi mia unua, por 
sincere diri iom rapide kompilita 
numero? 

Krom la nova vizaĝo kaj la tradiciaj 
rubrikoj kiel la konversaciaj temoj de 
Judit Felseghi, la ĉarma bildstrio de 
Karina MacGill, la ludoj de Monika 
Molnar, la kantoj de Malgosia 
Komarnicka - aperas tute nova natur- 
rubriko de la nur 12-jara (!) Samuel 


el Svislando, teatraĵo de Luiza Carol, 
verkita por hungaraj lernantoj, ŝiaj "dolĉe 
ilustritaj” porinfanaj poemetoj, malnova 
poezio el la fora Kartvelio, 
fabeloj (kiujn vi nun povas 
ankaŭ aŭskulti!), matematikaj 
taskoj de Malgosia Komarnicka, 
raporto pri la tria renkontiĝo 
de infanoj el Bulgario, Italio, 
Rumanio, Litovio kaj Germanio, 
kadre de la projekto Komenius, 
artikoloj kaj fotoj pri niaj 
someraj kursejoj en Germanio, 
Litovio kaj Slovakio, la tradicia Kvizo- 
Ludo de Dieter Berndt, raporto pri 
la kortuŝa franca filmo “Survoje al la 
lernejo”, kaj la absolute spektakla rubriko 
LASTE de Stefan MacGill, kiu ne nur 
distros kaj amuzos, sed ankaŭ multon 
instruos al ni ĉiuj. 

Kaj nun ek al la sekva numero, kiun 
mi klopodos baldaŭ kompili por vi. 

Agrablan legadon! Stano Marĉek 




Saluton! 

Skribas Mirejo. Mi sidas en Kotonuo, Benino, kontinento Afriko. Estas la naŭa 
de decembro 2013. Estas la deka horo matene, jam varmas en Afriko matene. 

En Afriko la klimato estas varma. 

Kutime mi loĝas en Svislando, en svisa montaro. La 29-an de novembro en 
Svislando estis neĝo kaj malvarmo, kun temperaturo sub nulo. 

Per aviadilo mi "saltis” en 7 horoj al afrika varma 
klimato. Fakte mi flugis. 

Nekredebla ŝanĝo! Miaj varmaj vestoj kuŝas en 
ŝranko ĉi tie..., mi estos feliĉa retrovi ilin, kiam mi 
revenos al Eŭropo en januaro. Januaro? Vintra vetero 
en Eŭropo! Nova ŝoko! 

Nun vi ricevas novan numeron de via revuo Juna 
Amiko. Mi deziras, ke legante tiun ĵurnalon, vi legu 
pri faktoj, vi ĝuu kaj ludu kun granda plezuro! Mi ne 
dubas, ke vi progresos! Sendube vi progresos! 

Kun amikaj salutoj 

Mireille Grosjean 
Prezidantino de ILEI 

Konversaciaj temoj 


V- 

Tute kutima tago: tri dialogoj 

Help-materialo por ekzamenotoj. Rubrikestro: Judit Felszeghi 


I. Matene, dumvoje 
al la laborejo 

inter mi, Flora (F), 
kaj mia najbaro, Luĉjo (L) 

F: - Saluton! Kia bonŝanco, ke vi ekvidis 
min en la bushaltejo! Se vi nun ne 
veturigus min al mia laborejo, mi certe 
malfruus. Mi maltrafis la pli fruan 
aŭtobuson, kaj mi atendis jam de pli ol 
kvin minutoj. 

L: - Mi ĝojas, se mi povis helpi vin, kara 
najbarino! La enurba trafiko estas 
terura nuntempe. Oni devas ĉiam 
kalkuli je neatenditaj okazoj, kaj ekiri 
kvin - dek minutojn pli frue. Eble pli 
frue ellitiĝi. 

F: - Ne eblas, Luĉjo! Mi ellitiĝas je la kvina! 


L: - Nekredeble! Tiel frue! Vi povus eĉ 
piede iri ĝis via laborloko dum tiuj du 



horoj. Aŭ ĉu vi manĝas tutan porkon 
matene, dum unu horo? 

F: - Mi? Eĉ preskaŭ neniom! Mi trinkas 
nur lakto-kafon kaj mi enbuŝigas eble 
biskviton. Sed mi devas iri kun mia 
hundo eksteren... Kaj foje tio daŭras 
dekkvin minutojn. 

L: - Eĉ tiel restas multe da tempo... 

F: - Mi ŝatas senurĝe elekti por mi la 
vestaĵon, ŝminki min... Hodiaŭ mi ne 
trovis la ŝuojn, fine mi retrovis ilin sur 
la balkono, malpuraj... kaj mi devis 
purigi ilin... sed mi ne trovis la broson 
por la ŝuoj. 

L: - Kaj kie ĝi estis? 

F: - Vi ne povus diveni tion: en la fridujo... 

L: - ? 

F: - En la fridujo estis iu obstina makulo, 
ĉar eble jogurto, aŭ io tia elverŝiĝis, 
kaj mi volis purigi ĝin, sed ne sukcesis. 
Do - nun mi forigis la sekiĝantan 
makulon, sed poste mi devis lavi la 
broson... La broso fariĝis malseka, kaj 
tiel la ŝuojn mi ne povis purigi per ĝi. 
Mi do devis trovi ion taŭgan por la 
purigado... 

L: - Belaj ŝuoj! Kaj vi bone purigis ilin! 

F: - Ja jes - sed ili ne tiuj estas! Mi poste 
ŝanĝis la ideon, kaj decidis surmeti 
aliajn ŝuojn... 

II. Dumtage 

inter mi, Flora (F) 

kaj mia amikino, Lumina (L) 

L: - Saluton Flora, mi ricevis prunte 
bonegan filmon, en kompakta disko, 
ni povos spekti ĝin hodiaŭ vespere. 
Postmorgaŭ mi jam devos redoni ĝin. 

Konversaciaj temoj 


F: - Saluton amikino! Mi dankas, sed 
mi entute ne havos tempon hodiaŭ 
vespere! Vi ja scias, ke mi lernas 
Esperanton, kaj ĝuste hodiaŭ estos 
leciono. 

L: - Ĉu dum la tuta vespero? 

F: - Pli-malpli jes. Post la laboro mi devos 
iom trarigardi la novajn vortojn kaj 
la gramatikaĵon. Por tio, mi kutime 
sidas en mem-serva kafejo, kaj dum 
mi trinkas kafon kaj manĝas ion, mi 
klopodas okupiĝi iomete pri la aktuala 
materialo. La kurso komenciĝas je la 
sepa vespere, kaj ĝis tiam mi havas eĉ 
ne du horojn... 

L: - Mi povos atendi vin post la kurso, mi 
veturigos vin hejmen, 
kaj ni kune spektos la 
filmon ĉe vi. 

L: - Ho kara, la kurso 
finiĝas je la oka 
kaj duono! Kaj 
hejme mi devos 
ankoraŭ lavi miajn 
subvestaĵojn, ordigi 
la kuirejon, gladi 
mian sekvonttagan 
ĉemizeton. Mi eble 
ankoraŭ enrigardos la 
televidan programon, 
dum gladado, kaj poste mi devos sidiĝi 
apud la komputilo... 

L: - Kion vi faras komputile tiel malfrue? 

F: - Hodiaŭ ekzemple mi ĝiros la pagotan 
sumon pro la elektro al la provizanto. 
Krome mi legas ankaŭ la novaĵojn 
rete, kaj miajn leterojn alvenintajn. 

Tio ja daŭras sufiĉe longe, ĉar se dume 
mi ekvidas iun interesan novaĵon aŭ 
blogon, mi komencas legi ĝin. 

Mi ĝojas, se mi pretos ĉirkaŭ 
noktomezo, sed ofte eĉ post la unua. 
Poste mi ankorŭ duŝos min, lavos la 
dentojn, kaj mi jam dormanta grimpos 
en la liton... Je kioma? Mi eĉ la 
horloĝon ne jam rigardas! 


III. En mia laborejo 

kun mia kolego, Stefano (S) 

(je la 9-a matene) 

S: - Saluton Llora! Pardonu pro la ĝeno, 
sed vi kuraĝigis min, ke mi povas iam 
ajn senhezite turni min al vi, kiam mi 
bezonas helpon. 

L: - Mem-kompreneble Stefano! Mi jam 
de jaroj laboras ĉi tie, kaj kutime mi 
helpas la novajn kolegojn. Demandu 
min tute trankvile! 

S: - Ho, vi estas afabla! Jen mia protokolo 
pri la lasta labor-kunsido... ĝi estas 
entute nur 4-paĝa... ĉu vi bonvolus legi 
kaj eventuale korekti ĝin, 
laŭnecese. 

F: - Bone, volonte... 

Mi nun estas ankoraŭ 
okupata pri la 
bilanco... Sed, dum 
la antaŭtagmezo mi 
iros al vi por preni la 
protokolon. 

(tagmeze) S: - Flora, mi 
volas nur demandi, ĉu 
eble vi ne forgesis pri mia 

protokolo? 

F: - Kio? Ah, la protokolo! Tute ne, sed mi 
ankoraŭ ne trovis la tempon por tio, 
iu kliento retenis min dum pli ol unu 
horo, kaj mi eĉ mian taskon ne povis 
ankoraŭ fini. Sed, ĉu vi scias, ni iru 
kune lunĉi, kaj dume mi legos ĝin! 

(en la manĝejo) 

F: - Rigardu Stefano, tie sidas niaj 
gekolegoj! Ni sidiĝu al ilia tablo, 
ni povos iom babili dum manĝado! 

(post lunĉo) 

F: - Stefano, mi volas ankoraŭ kuri al 
la apuda vendejo por aĉeti ion por 
vespermanĝo... vi nur reiru al la 
kontoro, mi venos baldaŭ! 

S: - Jes, jes... sed... la protokolo... Mi ja 
kunportis ĝin! 

F: - Ho, vere! Do, reveninte el la vendejo 
mi pasos ĉe vi, kaj ni rigardos ĝin! 

(posttagmeze) 

S: - Flora, pardonu, mi ne volas ĝeni vin, 
sed jam baldaŭ finiĝos la labortago... 

F: - Mi ja ne forgesis pri via protokolo! 

Sed, ni trarigardos ĝin morgaŭ. Nun mi 
devas fini tiun ĉi leteron, kiun la ĉefo 
donis al mi. 

S: - Morgaŭ jam matene mi devos doni ĝin 
al la komitato. 

F: - Mi ne komprenas, Stefano, kial en la 
lasta minuto vi avertas min pri tio! 

Do, ni vidu tiun protokolon! 

(eksonoras telefono) 

F: - Halo, jes, estas mi. Kiu? 

Saluton Lumina! En 
la laborejo, jes. Kiam? 

Nun? Jes, volonte! 

Atendu min ĉi tie, 
ĉe la enirejo de mia 
laborloko, mi venos 
post kvin minutoj! 


Taskoj: 

1. Vicigu, kion faras Flora matene, vespere 
kaj en la laborejo! 

2. Vicigu, kiuj iloj kaj objektoj estas 
bezonataj a) en la banĉambro, b) por 
prepari matenmanĝon, c) sur via laboreja 
skribotablo! 

3. Rakontu la tagon de Flora - tamen ne 
uzu dialogon! Provu fari tion sen rigardi 
la tekston! 

4. Rakontu unu tagon de Flora, uzante 
pasintan tempon! 

5. Kia estas via tago? Rakontu (skribu), 
kion vi faras kutime, dum kiom da tempo! 

6. Imagu, ke vi estas la amikino de Flora, 
kaj diru (skribu) al ŝi, kiel ŝi povas dividi 


sian tagon pli racie. Kiujn laborojn ŝi devus 
kaj kiujn ŝi ne devus fari - aparte, en la 
hejmo matene, en la laborloko kaj post la 
laboro! 

7. Verku dialogon inter Flora kaj ŝia ĉefo, 
kiam Flora alvenas al sia laborloko sufiĉe 
malfrue! 

8. Imagu, kia estas la semajnfino de Flora, 
kaj rakontu pri tio! 

Vortklarigoj 

Biskvito: Simpla bakaĵo, dufoje aŭ longe bakita, 
por povi longe konservi ĝin 

Ŝminki: Farbi, kolorigi, plibeligi vizaĝon per 
farbo aŭ per kosmetikaĵoj 

Obstina: firme restanta ĉe sia propra opinio aŭ 
volo, malgraŭ ĉiaj kontraŭaj 
admonoj 

Jogurto: Lakto acidigita per 
speciala fermento, ofte kun 
aldono de fruktoj, tre saniga 
por la intestoj. 

Gladi: Glatigi per varmega 
ilo, ĝin premŝovante tien k 
reen (sur tukoj, vestoj ktp) 

Ĝiri: Transpagi iun sumon 
el sia konto en la konton de 
iu alia 

Provizi: Havigi, laŭ pli-malpli granda kvanto, 
tion, kion oni povas bezoni 

Blogo: Interreta taglibro 

Grimpi: Pene transloki sian korpon sur oblikva 
aŭ vertikala supraĵo per helpo de piedoj kaj de 
manoj 

Eventuale: Fari ion en okazo de bezono 

Protokolo: Oficiala raporto, per kiu rajtigita aŭ 
kompetenta persono konstatas, kion li faris, 
vidis, aŭskultis 

Bilanco: Tabela kalkulo, laŭ aktivo kaj pasivo, 
de la financa stato de firmo, kliento, asocio, 
ŝtato, k.s. 

Kliento: Kutima aĉetanto de butiko, kompanio, 
servoprovizanto (notario, advokato, 
kuracisto...) 

Lunĉo: Malpeza, malmulta manĝo, kiun oni 
konsumas tagmeze 



decembro 2013 /7 



■> LUME, la unua mirinda etaĝo 


La interesa ĉambro 

Rubrikestro, verkinto kaj desegninto: Karina MacGill Bll 

LUME, la unua mirinda etaĝo 

LUDE, la unika dua etaĝo <r 


Belajn festojn, junaj amikoj! 

La rubrikon prizorgas: Monika Molnar WWW 


Feliĉulido senlace kuradis 
tien-reen en la tuta domo, 
kaj kriadis ion similan al 
"Ili gajnis! Ili gajnis!” 

E stis frumateno kaj kelkaj infanoj 
dormetis ankoraŭ, profitante de la 
jarfinaj ferioj. Malkontentulido estis eĉ 
pli grumblema ol kutime. 

- Kio okazas? - demandis li Feliĉulidon. - 
Kial vi kriegas? Kial vi kuradas? Kaj kion 
vi svingas en via mano? Eĉ Laŭtemulido 
estas pli diskreta ol vi! 

- Ne grumblu kara Malkontentulido, sed 
prefere venu kaj vidu tiun ĉi poŝtkarton, 
kiun ni ricevis de junaj amikoj el 
”La Palud-sur-Verdon”! 

La konversacio tuj ŝanĝiĝis, ja Malkontent- 
ulido tre ŝatis geografion, do la afero tuj 



ekinteresis lin: 

- Ho, kia bela karto! Ĉu vi scias kie 
troviĝas tiu bela loko? Ne? Atendu, mi 
montros al vi tion sur la mapo. Jen ĝi. 

Ĝi troviĝas en la suda parto de Francio. 
Kial ili skribis al ni? 

- Ĉar ili solvis nian lastan enigmon pri la 
landoj. 

- Ĉu ili trovis ĉiujn 12 landojn? 

- Jes! Pro tio mi diris, ke ili gajnis! Se vi ne 
kredas, vidu vi mem ilian solvon. Komparu 
ĝin kun via solvo kaj diru al mi kion vi 
pensas. 

- Mi pensas, ke ili meritas la surprizon. 
Bela laboro! Gratulojn al niaj amiketoj! 

Via donaceto alvenos al vi per la poŝto. 

- Ĉu ni havas novan enigmon? Fakte, mi 
tre ŝatas cerbumi pri enigmoj post granda 
neĝbul-batalo, dum mi revarmiĝas antaŭ 
la kameno. 

- Do, mi havas bonan novaĵon por vi! Jen 
nova enigmo por la vintraj ferioj. Temas 
pri multaj bestoj, kiuj iom perdiĝis en la 
granda bestoĝardeno. Ili estas ĉie: en la 
lagetoj, apud la lagetoj, ĉe la kampoj kaj 

LUDE, la unika dua etaĝo 


■> 



herbejoj... Ĉie oni povas vidi ilin. La plusa 
problemo estas, ke ili tre intermiksiĝis. 

La grandaj estas kun la malgrandaj, la 
sovaĝaj estas kun la malsovaĝaj. 

Ni bezonas helpon por retrovi ilin antaŭ 
ol okazus iu malbono al ili. Vi vidas, 
ke la kaoso estas sufiĉe granda. Kelkaj 
bestoj lasis almenaŭ iom da spuroj, aliaj 
tute ne. Kiel do trovi ilin? La gardisto 
de la bestoĝardeno vere timas la 
konsekvencojn, tial por helpi la junajn 
detektivojn, li transdonas al ni la liston de 
la bestoj, kiuj troviĝas en la parko. Helpe 
de tiu listo provu retrovi la kaŝiĝemajn 
bestojn! Jen la listo: inter la bestoj estas 
porko, fasmo, abelo, elefanto, leono, armeo 
da katoj, kamelo, ĉevalo, rano, strigo, urso, 
zebro, 2(7) korvoj, serpento, korvo, bovino, 
fiŝo, kuniklo, anaso kaj laŭdire oni vidis 
eĉ unu cikonionl Vi certe rimarkis jam, ke 
en la ĝardeno estas ankaŭ kelkaj specialaj 
lokoj. Kolektante la tie troviĝantajn 
literojn, vi tuj vidos, kion la gardisto diros 
al la lertaj detektivoj. Ĉu vi estos tiuj 


detektivoj? Bonan serĉadon al ĉiuj! Viajn 
solvojn sendu al la sekva adreso: 

Monika Molnar, Ecole de La Grande Ourse, 
Recretes 18, CH-2300 La Chaux-de-Fonds, 
Svislando. 

- Belege! -entuziasmiĝis Malkontentulido. 

- Ĉu vi scias kiu sendis al ni tiun ĉi belan 
enigmon? 

- Jes, kompreneble mi scias. Estas juna, 
12-jara knabo el Svislando, kiu donis 

al ni tiun ĉi enigmon. Lia nomo estas 
Iseo Mormile [prononcu: ’izeo mormil']. 
Dankon Iseo! Ni ne forgesos danki vian 
belan laboron. 

- Ni kuraĝigu ankaŭ niajn aliajn junajn 
amikojn pri kreado de enigmoj. La plej 
bonajn ni premios kaj aperigos sur 

la paĝoj de Juna Amiko. Se vi havas 
bonajn enigmojn, sendu ilin al la jam 
menciita adreso kaj ni esperu, ke vi havos 
bonŝancon. 

- Alveninte al la jarfino, restas nenio alia 
por ni ol bondeziri al niaj junaj amikoj, pere 
de la desegnaĵo de Iseo: 



Belajn festojn kaj ĝojan jarfinon al ĉiuj! 

Kantu kun Juna Amiko : La sorĉa kanto-mondo 


"JJ <r 


La kanto “Ĉe fonto” 


La rubrikon preparas: Malgosia Komarnicka, 

ul. Kilinskiego 14/3, PL-59-300 Lubin, malgosiajunaamiko@gmail.com 


Kanto akompanas nin ĉie... Ni volonte 
aŭskultas ĝin, ĉar ĝi helpas vidi kaj krei 
alimaniere la mondon, ebligas revi aŭ 
transdoni niajn sentojn. 


i ankaŭ helpas akiri pli 
| bonajn rezultojn dum 
lernado, ĉar lernantoj 
ludante samtempe lernas, 
kreskigas sian emocian 
engaĝiĝon en la lerno- 
procezo. Sufiĉas nur ekkanti 
kaj ili tuj rememorigas 
kanto-vortojn. Tiumaniere 
la lernantoj plej bone kaj 
sugeste alproprigas al si la 
materialon de la leciono, 


ofte ne konsciante, ke ili 
ekzercas fremdan lingvon. 
La laboro kun kanto havigas 
ĝojon kaj kontenton al la 
lernantoj, do ni ne malhelpu 
ĉi agrablecon de kantado 
dum la Esperanto-lecionoj. 

Mi prezentas la kanton 
Ĉe fonto, kiun sendis Anja 
Karkiainen el Finnlando. 

Ĝin verkis Johan Ludvig 
Runeberg, komponis 


Ĉe fonto 

Fredrik August Ehrstrom 
kaj tradukis Hannes Koivu. 

Mi invitas al la sorĉa 
kanto-mondo: 

® Konstruu la krucenigmon 
uzante la vortojn de la 
kanto. ® Provu desegni 
pli da desegnaĵoj laŭ la 
vortoj de la kanto. ® Kreŭ 
demandojn laŭ la vortoj de 
la kanto. 

2. 

Kaj jen alia kiel or' 
flamegas en rebril’ 

:: Sed tuj ĝi flugas ree for 
per venta la flugil’:: 

3. 

Simile en anima font' 
en reva homa kor' 

:: briletas la trezora 
mont’ 

sed trompas falsa or':: 

Bonvolu sendi al mi 
viajn proponojn, ke 
ni ekkonu belajn 
kantojn el la tuta 
mondo. 

Kantu, Kolorigu 
Kaj Solvu! 

Kantu kun Juna Amiko : La sorĉa kanto-mondo 


■> 


La kristnaska kanto 
de Huron-indianoj 



En Kanado la unua kaj la plej 
populara kristnaska kanto estas 
Huron Carol (La Kristnaska kanto 
de Huron-indianoj), verkita de 
franca misiito Jean de Brebeuf 
el kanada Ouebec-provinco 
(Kebekio) en la jaro 1643. 

i fariĝis preskaŭ kanada himno por ĉi 
I — tiu plej grava festo. La teksto akordas 
VJ al melodio de la 16-jarcenta franca 
kristnaska kanto “Une Jeune Pucelle” (Juna 
Fraŭlino). Ĝia originala indiana titolo estis 
“Jesous Ahatonhia” (Jesuo naskiĝis) kaj 
estas ankaŭ konata per siaj unuaj vortoj: 

Tio okazis dum vintra luno... La indiana 
teksto estis tuj tradukita al la tiama simpla 
franca lingvo kaj poste ankaŭ al la angla. 

Huronoj estas nomo de indiana gento, 
kiu vivis en Kanado inter tri grandegaj 
lagoj: Ontario, Erie kaj Huron. En loko, 
kie unuaj eŭropanoj vivis harmonie kun 
indianoj, oni konstruis subĉielan muzeon 
(skanseno) kaj la vilaĝo estas hodiaŭ 
konservita same kiel ĝi aspektis antaŭ 
kvin jarcentoj. Tio estas tre populara loko, 


nomata Sainte-Marie among the Hurons 
(S-ta Maria inter la Huronoj), kiun vizitas 
multaj turistoj, precipe dum somero. 

Janusz kaj Paul Sulzycki 

Hurona Kristnasko 

Estu kuraĝaj vi - homoj, 
ĉar Jesuo naskiĝis. 

Vidu, forflugis malbona spirito 
kiu nin sklavigis 
do ne aŭskultu ĝin 

pro tiu spirito koruptas nian menson. 

Jesuo naskiĝis! 

Sur la horizonto aperis nova stelo, 

kiu lumigas vojeton 

al remizo kie Maria naskis Jesuon. 

Tri reĝoj sekvis la stelon, 
ili trovis la Infaneton en trogo 
kaj alportis donacojn. 

La reĝoj salutis etan Jesuon kun estimo 
kaj vokis plenĝoje: Jesuo naskiĝis! 

Dia providenco kaŭzis, 
ke Li alportas kompaton. 

Do ni alvenis por laŭdi Vian nomon, Infano. 

Ekstere, la natur-rubriko < 


Kastoroj, la geniaj 
konstrubestoj! 



La kastoro de Kanado (Castor canadensiŝ) faligas arbojn, ronĝante 
ilin je la bazo. Kiam ĝi faligis sufiĉe da arboj, la kastoro dispecigas ilin 
en branĉoj. Tiujn ĝi amasigas en rivereto por konstrui baraĵojn. Tiel 
kreiĝas lago. Meze de ĝi la kastoro konstruas sian branĉdometon. 


T ie en la mezo de la lago ili estas 

protektitaj kontraŭ ĉiuj rabobestoj, 
ĉar tiuj ne povas eniri la subakvan 
pordon de la kabano. Tio estas genia! 

La kastoro konstruas sian baraĵon 
somere. La familio laboras kune por 
amasigi la branĉojn, kiujn ili kovras per 
koto kaj ŝtonetoj. Ili devas fini la laboron 
antaŭ la vintro, por povi tie kuŝiĝi kaj 
dormi la tutan vintron. 

Nutrado 


koto sub la akvo proksime de la kabano. 

La branĉoj elstaras de la akvo, do la glacio 
ne formiĝas tie, kaj la kastoro povas uzi 
tiun lokon por spiri. 

Lamilia vivo 

La kastoroj vivas en grandaj familioj. 
Gepatroj formas stabilajn parojn, kiuj 
kutime restas kune dum sia tuta vivo. 
Pariĝado okazas sub la glacio en januaro 
aŭ februaro. Gravedeco daŭras inter 103 
kaj 120 tagoj. Naskiĝas de unu ĝis ok idoj 
ĉiujare. Kastor-beboj ricevas la patrinan 
lakton dum 7 ĝis 10 semajnoj. Poste ili 
restas kun la familio dum du jaroj. Kiam 
gepatroj forestas, la pli aĝaj idoj zorgas pri 
la etuloj. Tiuj purigas ilian hararon, vartas 
ilin kaj alportas al ili manĝon. 

La kastoroj estas nun en pli granda 
kvanto ol antaŭe, sed ili ankoraŭ bezonas 
protektadon! 

Saluton, 
mi estas Samuel 
el Svislando. 

Mi kontribuas al 
JunaAmikoper la 
rubriko pri la 
naturo. Mi volonte 
ricevos viajn petojn 
aŭ komentojn 
al mia adreso: 
samuel0noos.ch 
Ĝis! 




Kion manĝas kastoroj? Ili nutras sin 
ĉefe per molaj arboŝeloj, sed ankaŭ per 
folioj, plantetoj aŭ branĉetoj. En aŭtuno 
la kastoroj dehakas arbustojn, kiujn ili 
dispecigas en branĉoj. Tiel la kastoroj 
amasigas stokon por manĝi la ŝelon de la 
branĉoj dum la vintro. Ili plantas ilin en la 

La abelistoj 

Jen teatraĵo, kiun Luiza Carol 
verkis por la klaso en la bazlernejo 
Munkacsy Mihaly en Papa, Hungario. 
La 25-an de majo 2013 okazis ĝia 
prezento en la urba teatro. 

(Parko. Aperas aro da gelernejanoj', 
minimume 3. Ili estas adoleskantoj', sufiĉe 
altaj por ke oni povu konfuzi ilin kun 
plenkreskuloj. Ili portas abelujojn kaj 
estas vestitaj per identaj abelistaj kiteloj. 

Ili parolas unu post la alia aŭ samtempe, 
kelkfoje koruse, laŭ la reĝisora decido.) 

GELERNEJANOJ: Jen taŭga loko. Ĉi tie ni 
sidiĝu por manĝi. Kiom bele! Ha, ha! 

Ĉiuj pensas, ke ni estas abelistoj! Neniu 
rekonas nin! Neniu povas plendi pri ni! 
Vivu la libereco! (Ili sidiĝas kaj elprenas 
el la abelujoj manĝaĵojn. Ili ekmanĝas kaj 
babilas intertempe.) Ni havos la tutan 
tagon por ĝui libercon! - Brave!! Sed, 
se oni punos nin? Kial? Ni ne forŝtelis la 
abelujojn. Ni mem faris ilin. Sed, se oni 
punos nin, ĉar ni ne troviĝas nun en la 
lernejo? - Ba! Miaj gepatroj ne kutimas 
demandi ion ajn pri la lernejo. - Ankaŭ 
la miaj. (Subite ili flustras) Sst! S-ro T. 

D.! Li alproksimiĝas! S-ro T. D.?! Nu, li ne 
rekonos nin! Li ne devas suspekti ion ajn. 
Rapidu... forkaŝu la manĝaĵojn... Provu 




aspekti kiel seriozaj abelistoj... Forkaŝu 
ankaŭ la rubaĵon... Kial? Veraj abelistoj 
ne malpurigus la parkon... Brave! Nun 
vi parolas samkiel s-ro T. D.! Li nenion 
suspektos. Li preterpasos sen rimarki 
nin... 

INSTRUISTO: SalutonL. Pardonu min... 
ĉu eblas ekscii kion vi faras? Ĉu vi 
translokigas abelujojn ĉi tien en la 
parkon? Ĉu la abeloj ne estos ĝenantaj... 

GELERNEJANOJ: Ne, ne... Tute neĝenontaj... 
Ni translokigas nenion. Ni nur ricevas 
lecionojn pri abelbredado. - Jes, jes! 
Kompreneble! Ni lernas kiel manipuli 
abelujojn, kiel surmeti kitelojn... 

LERNEJANO A: Mi instruas tiujn 
gejunulojn! Mi estas la instruisto! 

INSTRUISTO: Aha! Do, vi ne havas abelojn 
ĉi tie... Bone, bone... (Li malproksimiĝas, 
poste revenas.) 

Vidu, mi estas instruisto kaj tre ĝojus 
aranĝi instruan ekskurson kun mia 
klaso... La gepatroj de miaj lernantoj 
delonge petas min... Ili dezirus fari 
iun surprizan ekskurson kune kun 
siaj gefiloj kaj la instruistoj... Ĉu vi 
komprenas? Hmmm... ili dezirus 
kunesti pli longe kun siaj gefiloj, pli bone 
ekkoni ankaŭ la instruistojn... Ni de 
kelkaj tagoj pripensas, kiun ekskurson 
elekti. Kaj nun, venis al mi subite la 
ideo, ke ekskurso al abelejo estus tre 
interesa. Abeloj estas fascinaj estaĵoj, 
ĉu ne? Observi ilian vivon povas fariĝi 

tre interesa okupo, ĉu ne? Ĉu vi povus 
gvidi nin, sinjoro? Jen, tiu ĉi estas mia 
vizitkarto. Bonvolu kontakti min por 
diskuti pri tio... Ni pagos pro via helpo, 
kompreneble. 

LERNEJANO A: Pardonu... Mi... ne havas 
tempon! Tute ne povas... Sed atendu! 
Mi ja prenos la vizitkarton. Mi havas 
konatulon, kiu ĝuste taŭgas por tiu 
afero... Mi certas pri tio! 

INSTRUISTO: Dankegon! Ho, dankegon! 

LERNEJANO A: Li kontaktos vin! Nun 
pardonu nin, ĉar ni estas okupitaj. 

INSTRUISTO: Havu bonan tagon, do. ĉis! 
(Li foriras.) 


Teatro 



/poezio 



GELERNEJANOJ: (Flustre.) Kio okazis al vi? 
Kial vi prenis lian vizitkarton? 

LERNEJANO A: Kial ne? Mi donos ĝin al mia 
onklo. Li estas abelisto kaj certe ĝojos 
pri tio. Verŝajne li eĉ ne postulos monon. 
Pensu iomete, kiom bone ni povus 
amuziĝi tiamaniere! 

GELERNEJANOJ: - Jes, jes! Mi ŝatas 
ekskursojn! Eĉ s-ro T. D. estas 
kelkfoje agrabla... Abeloj interesos 
nin! - Stultaĵoj! Mielo interesos nin! 

- Bagateloj! Gravas, ke niaj gepatroj... 
havis bonan ideon... Gravas, ke okazos 
ekskurso! - Ho, ekskurso! Baldaŭ okazos 
ekskurso! 

Luiza Carol 


Kvar poemetoj por etaj infanoj 


Numeroj 

unu du tri kvar 

dancas Urso en arbar’ 
kvin ses sep ok 
ridas laŭte Salikok' 

naŭ dek 

Pig' tamburas per la bek'. 



Koloroj 

Blua estas la ĉielo 
Flava estas la mielo 
Ruĝa estas la ĉerizo 
Blanka estas la ĉemizo 
Nigra estas mia kato 
Ĝi nomiĝas Karakato. 
Pig' tamburas per la bek'. 



Kara kato Karakato 


Kara kato Karakato! 

Kion faras vi sur strato? 

Mi atendas la matenon, 
por forŝteli la kusenon. 
Kara kato Karakato! 

Kion faras vi sur strato? 

Mi atendas la tagmanĝon, 
por forŝteli la fromaĝon. 
Kara kato Karakato! 

Kion faras vi sur strato? 

Mi atendas la vesperon, 
por forŝteli la buteron. 
Kara kato Karakato! 

Kion faras vi sur strato? 

Mi atendas la mallumon, 
por forŝteli la plenlunon. 


Verda krokodilo 

- Hej vi, kaŝobservanto! 

Vi, verda Krokodilo! 
Kiel vi vespermanĝos sen 
forko kaj tranĉilo? 

Ho, ve! Ho, fulmotondro! 
La esperantistaro 
forŝtelis mian pladon 
kune kun manĝilaro! 

Mi esperantistiĝos 
kaj venĝos kontraŭ ili: 
en klubojn mi ja venos, 
sed nur por krokodili! 



Versoj, kukoj kaj fotoj de 

Luiza Carol 

Malnova poezio 


Kavaliro en tigra felo 

Poemego el la mezepoka Kartvelio 


Multaj landoj havas siajn 
naciajn poemegojn. Pensu pri 
la finlanda Kalevala, kiun vi 
povas legi en Esperanto aŭ pri 
la Faust de Goethe [gete] aŭ 
pri la Dia Komedio de Dante 
Alighieri [aligjeri]. 

ensu nun pri malgranda lando, 
Kartvelio. Ĝi estas en Kaŭkazo 
inter Eŭropo 
kaj Azio. Kaj tamen 
en la mezepoka 
Kartvelio oni 
avangarde havis 
reĝinon, kiu estis la 
ununura filino de la 
antaŭa reĝo. 

Ĉi tiu filino estis 
tiom sukcesa 
regantino, ke oni, 
por substreki tion, uzis por ŝi la viran 
titolon “reĝo”, kaj ankaŭ kromnomis 
ŝin “Tamara la granda”. Temis pri tre 
bona periodo en la kartvela historio. 
Unu el ŝiaj ministroj estis Ŝota 
Rustaveli, kiu estis ankaŭ poemisto kaj 
verkis poemegon en kiu oni parolas 
pri filino, kiu heredas la tronon de la 
patro. Temas ĝuste pri “Kavaliro en 
tigra felo”. En ĝi estas krome amaso 
da aventuroj de mezepokaj kavaliroj, 
kiuj kondutis tute same kiel la eŭropaj 
mezepokaj kvaliroj. La malsameco 
rilate al la eŭropaj kavaliraj romanoj 
kuŝas en tio, ke la agado divolviĝas 
inter Arabio, Ĉinio kaj Hindio, kaj ke 


la granda kulturo, je kiu la kartveloj 
turniĝas estas la islama. Pensu nur pri 
la persaj poemegoj de tiu epoko. Ili 
kompreneble estis katolikoj, sed parto 
de la rolantoj estas imagitaj araboj kaj 
multaj vortoj estas prenita el iu araba- 
persa kultura fono. 

ĉi estis eldonita en 1989 en la 
traduko de Zurab Makaŝvili, kiu dum 
granda parto de sia vivo laboris je 
tiu traduko. Li kiom eble pleje fidelis 
al la originalo, kaj 
uzis 16-silaban 
versegon dividitan 
je du 8-silabaj 
duonversoj kun tre 
fiksita ritmoaranĝo. 
Intertempe la tiama 
soveta eldonejo 
malaperis, Zurab 
mortis kaj la libro en 
Esperanto elĉerpiĝis. 
Ĉar estas tre malbone, se oni en 
Esperanto ne povas legi mezepokajn 
kartvelajn poemegojn, nunaj kartvelaj 
esperantistoj, sub la gvido de Nana 
Ĥizambareli rekopiis la tuton: 1582 
kvarversajn strofojn. Se iu pensas, 
ke la kartvela movado ne estas 
renskiĝanta, oni pensu pli intense. 

La tuta verko estas jam legebla rete 
ĉe http://uea.org/vikio/index.php/ 
KAVALIRO_ EN_ TIGRA_ FELO. 

Ĉi tie ni prezentas parton de la 
unuaj 100 strofoj. Pri la lingva revizio 
momente respondecas nur mi, kaj min 
oni riproĉu se necese. 

Renato Corsetti [korseti] 

Malnova poezio 


n 

Rakonto pri 
Araba reĝo Rostevano 


Vivis en araba lando saĝa reĝo Rostevano, 

Dio benis feliĉulon, kiu estis ne tirano, 

Elokventa kaj bonkora, malestimis reĝ’ gloramon, 
Multenombrajn trupojn havis li kaj ankaŭ fortan manon. 

33. 

Li edukis nur filinon, unusolan, veran ĉarmon, 

Estis ŝi la lumigilo - suno inter astra svarmo. 

Kiu vidis ŝin - tuj perdis la trankvilon kaj la kapon, 

Por ŝin glori la saĝuloj devis havi parolarton. 

34. 

Tinatin’ - baptnomo ŝia, estis suna virgulino; 

Ne trovita estis edzo por la juna belulino. 
Rostevan’ ne havis filon kaj li pensis: “La virino 
Povas esti, kiel viro, ŝtata homo kaj reĝino”. 

35. 

Rostevan’ vezirojn vokas kaj al ili tiel plendas: 

“Tago mia jam foriras, do la nokto min kunprenas, 
Kiam rozo forvelkinta en ĝardeno ne plu belas, 
Baldaŭ sur la sama branĉo nova floro reaperas”. 

36. 

“Do mi mortos proksimtempe, maljuneco min jam venkas; 
Ja ne estas tio lumo, se mallumo ĝin malhelpas; 

Tinatin’ - filino mia, leĝe tronon ŝi heredas; 

Kroni ŝin, mi, patro, volas, ĉar ŝi pli ol suno belas”. 

37. 

La veziroj al li diris jenan flatan komplimenton: 
“Frue estas, reĝa moŝto, lasi jam la testamenton; 
Kvankam velkas bela rozo, ni ne sentu malkontenton; 
Ĉu superi povas lunon astro sur la firmamento?” 

38. 

“Dume en ĝardeno via freŝaj rozoj bonodoras; 

Eĉ severa opinio via por ni ĉiam bonas, 

Kaj se vi decidis tiel, estu, kiel vi ordonas: 

Estas bona la reĝino, kiu sunon samvaloras”. 

39. 



“Kvankam estas ŝi virino - la devenon havas dian, 
Ŝi scipovas la regadon en araba lando nia, 

Kiel suno brilas faroj kune kun saĝeco ŝia, 

La geidoj de leonoj egalrajtaj estas ĉiam”. 

40. 

AvtandiV, spaspeto estis fiV de amirspasalaro, 
Svelta kiel la cipreso, bela kiel la stelaro. 

Sed al li ankoraŭ mankis sur vizaĝo la hararo; 
Amis li la reĝidinon, ŝiajn ravajn okulharojn. 

41. 

Li suferis tre sekrete, sed li kaŝis amo-flamon; 
Dum foresto ŝia palis de junulo rozaj vangoj, 

Post revido tiuj vangoj rericevis sian sangon; 

Pro turmentoj de la koro kompatinda estas amo. 

42. 

La kronadon de V filino poste Rostevan’ intencis, 
AvtandiV ekĝojis multe, revi pri reĝin' komencis, 
“Mi nun vidos ŝin pli ofte,” la junulo tiam pensis, 
“Trovos mi la kuracilon, por sopiron mian venki”. 

43. 

Poste Rostevan’ deklaris, ke la trono estas ŝia, 
“Mia Tinatin’ heredos la araban kronon mian, 

Kaj anstataŭinte sunon ŝi radios brilon sian, 
Venu ĉiuj, venu vidi la reĝinon saĝan vian”. 

44 . 

Kaj kunvenis la araboj, granda nombro de la ĥasoj, 
Avtandil’ antaŭe iris - ĉefo de militistaroj, 
Sekvis lin vezir’ Sograto, la gvidant’ de nobelaro; 
Pri ortrono oni diris: “ĵen, la plej valora aĵo”. 

45. 

Kaj la reĝo la filinon akompanis ĝojoplena, 

Ŝin sidigis sur la tronon, ŝi silentis obeema, 
Multekostan sceptron prenis kun rubeno lumludema, 
Kapon de la belulino ekornamis krono gema. 

46. 

Retiriĝis ĉiuj kune, riverence ŝin adoris, 

Benis reĝo la filinon, ĉiu la reĝinon gloris, 

Belaj muzikiloj, flutoj kaj cimbaloj tie sonis, 

La reĝino klinis kapon kaj ŝi kaŝe multe ploris. 

Elek Bendek 

La fernaza sorĉistino 


Fabeloj 



Vivis foje malriĉega arbohakisto. 
Sed li estis ja vere malriĉega: eĉ 
la haŭto sekiĝis sur la ostoj pro 
la terure longa malsatado. 

K aj ankaŭ liaj infanoj! Jam knaradis 
iliaj ostetoj, kaj pro ĉiuj etaj 
ventmovoj ili falis de sur la piedoj. 
Malĝojis la malriĉa arbohakisto, eĉ 
la koro preskaŭ ŝiriĝis vidante tiujn 
multajn, malsatantajn infanojn. Ĉar 
ili estis ja multope, kiel la truoj en la 
kribrilo, eble eĉ pli je unu. Foje jen, kion li 
pensis, kion ne, la malriĉulo - li metis sur 
la ŝultron sian hakilon, al siaj infanoj li 
diris nenion, kaj li foriris dehejme. Kien li 
iras, tion li eĉ ne sciis, sed li forte decidis 
en si mem, ke ĝis tiam li ne trankvilos, 
ĝis la sorto iĝos pli bona. Li iris, iradis tra 
montoj, tra valoj, kaj li eĉ ne haltis, ĝis li 
alvenis en arbaron. Jam plene krepuskis 
la vespero, sed li ankoraŭ ne haltis. Li 
stumbladis pli kaj pli antaŭen en la densa 
ĝangalo, sed verdire ĝi neniam montris 
siajn longon aŭ vaston. Egale - li pensis -, 
li jam ne haltos, eĉ se tiu arbaro daŭros 
ĝis la mondofino. Tamen foje malforta 
helo ĵetiĝis sur lian vojon. Li haltas, poste 
denove li ekiras en la direkto al la helo. 

Li iris, li iris, kaj baldaŭ li ekstaris 
antaŭ dometo. El ties fenestro venis la 
helo. Li ne longe pensadis, li enpaŝis la 
dometon. Eĉ tio ne ĝenus lin, se mem la 
diablo loĝus en ĝi. Sed jes ja, li trovis eĉ 
ne unusolan animon tie. La tablo estis 
bele primetita, manĝaĵo-trinkaĵo abundis 
sur ĝi, ankaŭ la lito estis malfermita 
por dormi, sed vane li traserĉis ĉiun 
etan parton de la ĉambro, li trovis eĉ ne 
unusolan animon. 

”Se neniu estas, do neniu estas” - li 



diris en si mem. Li sidiĝis ĉe la tablo kaj 
manĝis, kiel li nur povis. Prefere li satiĝu 
almenaŭ unufoje en la vivo! Li ja satiĝis, 
kiel sakfluto. 

Li havis ankoraŭ pipon da tabako, li 
bruligis ĝin, kaj li nur fumis, kiel kameno. 
Abrupte jen, kion li vidas? Granda nigra 
kato sidas antaŭ li sur la tablo. Sed 
jam pri tio miris la maljunulo. Li ja ne 
povis imagi, kiel povis veni antaŭ lin tiu 
malbela, nigra besto. Ĉar ĝi estis malbela, 
kiel la melhela nokto. 

Li ĝuste volis jam forpeli ĝin, sed ĝis 
li decidis, la kato jam malaperis de sur la 
tablo, kvazaŭ ĝin englutus la tero. 

- Hm! Tian miraklon mi neniam vidis 
- grumblis la malriĉulo. - Kiam ĝi venis, 
ankaŭ tiam mi ne rimarkis ĝin, kiam ĝi 
foriris, ankaŭ tiam ne. Verŝajne mi venis 
en la domon de diabloj. 

- Vi pensas prave, malriĉulo - ekvoĉis 
iu ĉi-momente -, vi venis en la domon de 
diabloj. 

Sed nun jam vere ektimis la malriĉulo. 
Jen-jen, tie staras antaŭ li malbelega 
maljunulino, kies nazo estis el pura fero, 
kaj ĝi estis tiel longa, ke ĝi frapis la teron. 
Sed rebruis la tero, kiam la nazon ŝi 
batadis al ĝi! 

Ektimis vere la povra arbohakisto. Ne 
sufiĉas, ke ankaŭ ŝin li ne vidis, kiam ŝi 
enpaŝis, sed ŝi divenas eĉ liajn pensojn. 

- Vi prave pravas, malriĉulo -daŭrigis 
la maljunulino -, mi estas la fernaza 
sorĉistino, patrino de la reĝo de diabloj. Do, 
vi alvenis ĉi tien, en mian domon. Jes ja, vi 
venis en bonna lokon! Tuj alvenos ankaŭ 
mia filo kaj kunportos vin en la inferon. 

Petegis la malriĉulo, hu, treege li petegis, 
ke ŝi ne portigu lin en la inferon, kio okazos 
al liaj malsatantaj infanoj? 

- Hm - diris la fernaza sorĉistino -, tion 
vi povas eviti nur se vi kunportos min en 
vian landon. 

Jes ja, tio mankis ankoraŭ aldone! Nun 
jam tiel ektimis la maljunulo, ke li preskaŭ 
mortis. 

- Jes ja, tutcerte, se vi forportos min. Vi 
ne havas edzinon, mi mem estos via edzino, 
kaj vi vidos, kiel bone mi prizorgos viajn 
infanojn. Mi banos ilin en lakto-butero, kaj 
per fenditaj bastonoj mi ŝmirados ilin. 

Kion povis fari la malriĉulo, li devis 
akcepti la deziron da la fernaza sorĉistino. 
Unue ili flankosakon plenŝtopis per 
ĉiaspecaj bonaj manĝaĵoj, alian sakon 
per oro kaj arĝento, la du sakojn ili metis 
sur azenon, kaj ili ekiris al la vilaĝo de la 
malriĉulo. 

Ili marŝis jam tutan tagon. Kaj tiam 
ili haltis en la mezo de arbaro. Ili prenis 
la sakon kun la manĝaĵo, kaj ili manĝis, 
drinkis, ili festenis. Ili manĝis, ili drinkis, 
ĝis fine la fernaza sorĉistino ekhavis 
kapturniĝon pro la multa vino. Ankaŭ la 
malriĉulo ne bezonis havi pli, li prenis 
sian hakilon, kaj li batis sur la nazon de la 
sorĉistino tiel, ke ĝi tuj rompiĝis disduiĝe. 
Ekveegis la sorĉistino, sed post la rompiĝo 
de la nazo perdiĝis ankaŭ ŝiaj fortoj, ŝi eĉ 
moviĝi ne povis en la kuŝado. Sed ŝia nazo 
bruis tiel terure, eĉ terurege, ke ektremis 
la arbaro, kaj la sono aŭdiĝis malsupren ĝis 
la infero. 

- Tju - kriis la reĝo de diabloj -, iu 
derompis la nazon de mia patrino! Ek! 


Kaj li kuris el la infero, kvazaŭ iu elprenus 
liajn okulojn. Sed dume ankaŭ la malriĉulo 
ne gapis senfare. Li prenis la sakon kun 
oro de sur la azeno, kaj kuris ankaŭ li, kiel 
nur servis la kruroj. Li aŭdis, ke la reĝo de 
diabloj kriadas post li: 

- Rerigardu, he, malriĉulo! Rerigardu, vi 
ne bedaŭros! 

Sed li havis saĝon, kaj li ne rerigardis. 
Sekve neniel atingis lin la reĝo de diabloj, 
ĝis la malriĉulo atingis sian propran korton. 

- Hop, vi estas kaptita - kriis la reĝo de 
diabloj -, vi murdisto! Nun vi mortos per 
morto de plej terura morto! 

- Lasu min - kriis la malriĉulo -, ĉar mi 
estas la reganto ĉi tie! 

Sed la diablo ne lasis lin. Li tiris lin reen. 

Subite pro la granda bruo elkuris ĉiuj 
infanoj de la malriĉulo. Ili ekĝojis, ho kiel 
tre ili ekĝojis! Ili pensis, ke la patro alportis 
la diablon, kaj tial, por ke ili manĝu lin! 

Ili ĉiuj kriegis la samon: 

- Al mi la diablon! Al mi! - Ĉiu el ili sola 
volis manĝi lin. 

Aj, ektimis pro tio la diablo terurege! 
Neniam en la vivo li vidis tiel multe da 
infanoj de unusama patro. Eĉ la duono 
de tio ne estas ŝerco! Tiuj inunde multaj, 
malsataj infanoj forvoros lin tuj, eĉ ereto ne 
restos el li. 

Kaj nun jam la diablo petegis al la 
malriĉulo, ke li lasu lin libera. 

- Adiaŭ - diris la malriĉulo -, restu seka 
ĝis la akvo! 

La reĝo de diabloj kuris, kiel la ŝtormo, li 
ne kuraĝis eĉ rerigardi. Kvankam ankaŭ la 
malriĉulo kriegis sufiĉe: 

- Rerigardu, he, diablo! Rerigardu, vi ne 
bedaŭros! 

Sed neniel tiu rerigardis. 

La malriĉulo poste eĉ ne menciis la 
malĝojon. El la flanksako da oro-arĝento li 
iĝis riĉulo, kaj ekde tiam ili vivis jam kiel 
fiŝoj en la akvo. 

Nu tiel, jes ja! Ili eĉ nun vivas, se ili ne 
mortis. 

Esperantigis Imre Szabo 

Fabeloj 



Malbonkonduta knabo 



E stis iam maljuna poeto, efektive 
bona maljuna poeto. Unu 
vesperon, kiam li sidis hejme, 
ekstere fariĝis terura malbonvetero; 
forte pluvegis, sed la poeto sidis varme 
kaj komforte ĉe sia kahela forno, en 
kiu brulis fajro kaj rostiĝis pomoj. 

”Sur la malfeliĉuloj, kiuj en ĉi tiu 
malbona vetero estas ekstere, ne 
restos eĉ unu seka fadeno!”, li diris, 
ĉar li estis bonkora poeto. 

”Ho, malfermu al mi! Estas al mi 
malvarme kaj tiel malseke!” subite 
vokis ekstere malgranda infano. Ĝi 
ploris kaj frapadis je la pordo, dum la 
pluvo faladis torente kaj la ventego 
furiozis ĉe ĉiuj fenestroj. 

”Ho, malfeliĉa estaĵo!” diris la 
maljuna poeto kaj leviĝis, por 
malfermi la pordon. Tie staris 
malgranda knabo; li estis tute 
malseka, kaj la akvo fluis el liaj longaj 
blondaj haroj. Li tremis 
de malvarmo; se li ne 
estus enirinta, li certe 
pereus en la malbona 
vetero. 

”Vi malgranda knabo!” 
diris la maljuna poeto 
kaj prenis lin je la mano. 

”Venu al mi, mi jam 
varmigos vin! Ankaŭ 
vinon kaj pomon vi 
ricevos, ĉar vi estas 
belega knabo!” 

Tia li efektive estis. Liaj 
okuloj aspektis kiel du 
helaj steloj, kaj kvankam 


el liaj haroj fluis la akvo, ili tamen 
estis tre ĉarme krispaj. Li aspektis kiel 
malgranda anĝelo, sed li estis pala de 
malvarmo kaj tremis per la tuta korpo. 
En la mano li tenis belegan pafarkon, 
kiu tamen estis tute difektita de la 
pluvo; la koloroj de la belaj sagoj tute 
intermiksiĝis pro la malseka vetero. 

La maljuna poeto sidiĝis denove ĉe 
la forno, prenis la malgrandan knabon 
sur la genuojn, elpremis al li la akvon 
el la haroj, varmigis liajn manojn en 
siaj propraj kaj kuiris por li dolĉan 
vinon. Tiam la knabo refortiĝis, ricevis 
ruĝajn vangojn, saltis malsupren sur la 
plankon kaj komencis danci ĉirkaŭ la 
maljuna poeto. 

”Vi estas gaja knabo!” diris la 
maljunulo. ”Kia estas via nomo?” 

”Mi estas nomata Amoro!” li 
respondis; ”ĉu vi min ne konas? Jen 
kuŝas mia pafarko. Per ĝi mi tre bone 

pafas. Rigardu, nun la 
vetero ekstere fariĝas 
denove bona; la luno 
lumas!” 

”Sed via pafarko estas 
difektita!” diris la poeto. 

”Tio estus malbona!” 
diris la malgranda knabo, 
kaj li prenis la pafarkon 
kaj esploris ĝin. ”Ho, ĝi 
estas jam seka, kaj ĝi tute 
ne difektiĝis. La tendeno 
estas tute en ordo; nun mi 
ĝin elprovos!” Kaj li streĉis 
la pafarkon, metis sur ĝin 
sagon, ekcelis kaj pafis al la 
maljuna bona poeto rekte en la koron. 
”Nun vi povas vidi, ke mia pafarko ne 
estis difektita!” li diris, laŭte ekridis 
kaj forkuris. La malbona knabo! Tiele 
pafi sur la maljunan poeton, kiu tiel 
afable akceptis lin en sian varman 
ĉambron, estis tiel bona por li kaj 
donis al li tiel belan vinon kaj plej 
bonan pomon! 

La bona poeto kuŝis sur la 
planko kaj ploris, li estis trafita 
rekte en la koron. ”Fi!” li diris, ”kia 
malbonkonduta knabo estas tiu 
Amoro! A1 ĉiuj bonaj infanoj mi tion 
rakontos, por ke ili povu gardi sin 
koutraŭ li kaj por ke ili neniam ludu 
kun li, ĉar li farus al ili nur malbonon.” 

Ĉiuj bonaj infanoj, knabinoj kaj 
knaboj, al kiuj li tion rakontis, efektive 
estis singardaj kontraŭ la malbona 
Amoro, sed li tamen superruzis ilin, 
ĉar li estas tre lerta kaj ruza. Kiam 
la studentoj venas de la lekcioj, li iras 
apud ili, en nigra redingoto kaj kun 
libro sub la brako. Ili ne rekonas lin 
kaj tial enlasas lin en sian mezon, ĉar 
ili pensas, ke li ankaŭ estas studento; 


sed tiam li traboras al ili la bruston 
per sia sago. Kiam la knabinoj venas 
de la predikisto kaj kiam ili staras 
en la preĝejo, li ankaŭ ĉiam estas 
malantaŭ ili. 

Jes, en ĉiuj tempoj li estas malantaŭ 
la homoj. Li sidas en la granda lustro 
en la teatro kaj lumas tre hele; homoj 
pensas, ke tio estas lampo, sed poste 
ili rimarkas, ke tio estis io alia. Li 
kuradas en la reĝa parko kaj sur la 
remparoj; li iam pafis eĉ vian propran 
patron kaj vian propran patrinon 
rekte en la koron. Demandu ilin, kaj vi 
aŭdos, kion ili diros al vi. Jes, tio estas 
malbona knabo, tiu Amoro, neniam 
havu ian aferon kun li. Malantaŭ ĉiuj 
homoj li aperas. Prezentu al vi, li iam 
pafis sagon eĉ en la maljunan avinon. 
Estas vero, ke de tiam pasis jam multe 
da tempo, sed ŝi neniam tion forgesas. 
Fi, la malbona Amoro! Sed nun vi lin 
konas; rimarku, kia malbonkonduta 
knabo li estas! 

Tradukis L.L. Zamenhof 
La fabelon vi povas aŭskulti ĉe 
www.stacio. eu/fabeloj 

Fabeloj 



La fratoj Grimm 

Maljuna avo kaj nepo 


E stis iam viro maljuna kiel la 

mondo. Liaj okuloj ne vidis klare, 
surdaj estis la oreloj kaj la genuoj 
tremis. 

Kiam li sidis ĉe la tablo, li apenaŭ 
povis teni la kuleron, disverŝis supon 
sur la tablotukon, kaj eĉ iafoje ĝi 
refluis el lia buŝo. 

Tio estis abomena por lia filo 
kaj bofilino, kaj fine ili sidigis la 
maljunulon en angulon post la forno, 
kaj donis al li manĝaĵon en argila 
pladeto kaj neniam sufiĉe; li malĝoje 
rigardis al la tablo kaj liaj okuloj 
fariĝis malsekaj. 

Foje liaj tremantaj manoj ne povis 
teni la pladeton, ĝi falis teren kaj 
rompiĝis. La juna virino insulte lin 
riproĉis, li diris nenion. 

Oni aĉetis al li lignan pladeton por 
kelke da heleroj, kaj de tiu tempo li 
devis manĝi el ĝi. 

Hans Christian Andersen 

estis dana verkisto, kiu famiĝis ĉefe 
pro verkado de fabeloj. Liaj fabeloj kaj 

rakontoj (sume 156) 
estas tradukitaj al 
pli ol 100 lingvoj 
kaj influis ankaŭ 
multajn teatraĵojn, 
filmojn kaj baletojn. 
La fabelojn de 
Andersen, kiuj 
aperis libroforme 
en kvar volumoj, 
tradukis al 
Esperanto L.L. 
Zamenhof. 



Foje kiam ili sidis en la ĉambro, ili 
vidis, ke la kvarjara nepeto kunmetas 
sur la planko lignajn tabuletojn. 

Kion vi faras? demandis la patro. 

Mi faras trogeton, respondis la 
infano, el ĝi manĝos paĉjo kaj panjo, 
kiam mi estos granda. 

La geedzoj momenton rigardis unu 
la alian, ekploris kaj tuj ili alkondukis 
la avon al la tablo. De tiu tempo ili 
manĝis kune kun li kaj ne riproĉis lin, 
se li iom disverŝis. Tradukis Kabe 
La fabelon vi povas aŭskulti ĉe 
www.stacio. eu/fabeloj 

La fratoj Grimm 

La fratoj Jakob kaj Wilhelm Grimm estis 
germanaj juristoj kaj lingvosciencistoj. 

Ili kolektis kaj 
eldonis popolajn 
fabelojn kaj 
historiojn. 

En Esperanto 
aperis Elektitaj 
fabeloj de fratoj 
Grimm (1906), 
kiujn tradukis 
el la germana 
lingvo Kabe 
(Kazimierz Bein, 

1872 - 1959). 

H Amuza matematiko 




Malgosia Komarnicka 

Ekamu matematikon 


En la pasinta numero vi jam 
konvinkiĝis, ke matematiko 
estas uzebla. 

i ja permesas kalkuli, ĝi instruas 
logikan pensadon kaj kreas nian 
imagon. Preskaŭ ĉiuj kampoj 
kunligas sin kun matematiko kaj tial 
oni diras, ke matematiko estas la 
reĝino de la sciencoj. Laŭ Galileo Galiei 
“Matematiko estas la alfabeto per kiu 
Dio skribis la mondon”. 

Bedaŭrinde, sed konstante plimulto 
de lernantoj ne ŝatas matematikon. Tion 
provas ŝanĝi Bardhyl Selimi, la sekretario 
de la Albana EsperantoTnstituto, la 
sekretario de albana ILEI-sekcio, eluzante 
sian pli ol 40-jaran sperton en instruado. Li 
skribis tre interesan libron „Amuziĝu per 
matematiko”. Laŭ ĝi mi provos proksimigi 
amuzan bildon de matematiko. Mi invitas 
ĉiujn, tiujn, kiuj ŝatas kaj tiujn, kiuj ne 
ŝatas matematikon, ĉeesti en la lecionoj de 
matematiko kun Juna Amiko. 

Bonvolu tralegi la matematikajn taskojn 
kaj provu solvi ilin. Sekve komparu viajn 
solvojn kun la solvoj proponitaj de Bardhyl. 
Ne ĉagreniĝu se la tasko estas tro malfacila. 
Sur la paĝo 38 vi trovos solvojn de ĉiuj 
taskoj. 

La unua tasko: 

Dividu sep panojn por ok personoj 
egalmaniere kaj per minimume da tranĉoj, 
t.e. kun maksimuma ŝparado. 




La dua tasko: 

Oni rakontas ke la 
rusa oficiro Lermontov, 
samtempe poeto kaj 
amanto de algebro, 

estis iam dislokigita kun la taĉmento ie 
profunde en Siberio. Dum iu malvarma 
vintra vespero, en la kabano de la oficiroj, 
li proponis al la kolegoj la jenan problemo- 
ludon: 

“Pripensu nombron kaj tenu ĝin kaŝe de 
mi, multipliku ĝin per si mem, substrahu 
de la produkto la kvaroblon de la pripensita 
nombro, kaj poste aldonu kvar. 

Nun diru al mi la finan rezulton. Mi povas 
diveni, kiun nombron vi estas pripensinta 
dekomence!” 

Kompreneble la serĉata nombro estas 
certe 3. Kial? Vidu la solvon. 

La oficiroj ege miris pro ĉi tiu “lerteco”, eĉ 
“magiaĵo” de la juna Lermontov. 

La tria tasko: 

ĵan kaj Pjer 
mensogas la tutan 
tempon. ĵan diras 
al Pjer: Kiam mi ne 
mensogas, ankaŭ vi ne 
mensogas. Pjer respondas: Kiam mensogas 
mi, ankaŭ vi mensogas. Ĉu eblas ke dum ĉi 
tiu konversacio unu mensogas dum la alia 
ne? (La solvoj estas sur la p. 38.) 

La lecionon kun helpo de Bardhyl Selimi 
preparis Malgosia Komarnicka. [Bardhyl Selimi 
„Amuziĝu per matematiko”, Tirano 2009,] 



Vortklarigoj laŭvice: ĉagreni - elvoki malgajon; 
dislokigi - meti en iujn lokojn; multipliki - 
multobligi; egalaĵo - identaĵo: A = B; frakcio 

- ono; apliki - uzi en la praktiko; plenumiĝi 

- realiĝi; aserto - firma certigo pri io. 

Mariana Genĉeva 

Tria renkontiĝo 

Grupo de lernantoj kaj instru- 
istoj el la lernejo “Canko 
Cerkovski ,; en la urbo Polski 
Trambeŝ, Bulgario, revenis 
hejmen post la vojaĝo al Italio. 

L a grupo partoprenis de la 13-a 
ĝis la 22-a de oktobro 2013 
en la tria laborrenkontiĝo 
kadre de la projekto Komenius 
- partnereco inter la lernejo “La 
diversaj profesioj - transformi la 
provokojn en la eblon realigi siajn 
revojn”. En la itala urbo Lucca ili 
renkontiĝis kun reprezentantoj 
de la aliaj kvar lernejoj de la 
projekto el Italio, Rumanio, Litovio 
kaj Germanio. La projekto estas 
financata de EU per 20.000 eŭroj 
por ĉiu partoprenanta lernejo. 

La laborlingvo de la projekto kaj 
la lingvo de la komunikado estas 
Esperanto. 

La laborprogramo de la semajno 
inkluzivis renkontiĝon kun vera 
napola picisto, kiu malkovris antaŭ 
la lernantoj kaj la instruistoj la 


La projekto Komenius 



sekretojn de sia laboro, viziton al la 
firmao por reciklado kaj farmbieno de 
bovinoj, kie oni vidis kiamaniere estas 
prilaborata la lakto. Sekvis gustumado 
de jogurto, fromaĝo kaj la itala freŝa 
fromaĝo mocarelo, preparitaj de la 
dommastroj. 

La lernantoj kune ellaboris panelojn 
pri siaj landoj, konkuris en la 
kvizo “Kion mi scias pri la profesio 
de...”, kaj diskutis laŭ la temo “Kiaj 
estas la eblecoj trovi la deziratan 
laborlokon en la aliaj landoj de EU”. 

Ili havis la eblecon plibonigi siajn 
sciojn pri Esperanto - la lingvo de 
la interkomunikado, sub la gvido de 
la instruistoj Grazina Opulskiene, 
Christof Krick kaj Mariana Genĉeva. 

De la ronda tablo “En kiuj univer- 
sitatoj mi povas lerni, se mi volas 
daŭrigi mian studadon eksterlande” 
ili komprenis, ke oni rajtas elekti 
inter ĉiuj universitatoj en la landoj 
de EU, se oni deziras tion kaj estas 
pretaj multe lerni. Krom la lernado 
kaj multaj taskoj la lernantoj havis la 
eblecon konatiĝi kun la historio de 
Italio, vizitis la belegajn urbojn Lucca, 
Viaregho, Florenco, Piso kaj Romo. 

Kaj ili scias, ke iam ili denove revenos 
al Italio, ĉar tie jam atendos la novaj 
geamikoj! 







E1 niaj kursejoj 


Ewa Kukielka 

Dolĉa SALO 

La 12-an de julio grupo de sep 
gejunuloj el Gora, Pollando, 
akompanataj de du instruistinoj, 
Lidia Nowak kaj Lucyna Sozanska, 
venis al Sieber, la urboparto de 
Herzberg, por partopreni en 
Somera Arbara Lernejo, jam la 
8-a internacia renkontiĝo de 
gejunuloj el Herzberg kaj ĝia pola 
partnerurbo Gora. 

um la tuta semajno la grupo 
de la polaj kaj germanaj 12- 
ĝis 18-jaruloj matene kune 
lernis Esperanton, posttagmeze 
sportumis, vizitis naĝejon, promenis 
en la pitoreska ĉirkaŭaĵo de Sieber, 
ludis, dancis kaj kantis. En la 
programo estis komuna grimpado 
al Granda Bulbo (Grofter Knollen), 
la plej proksima monto, de kies turo 
oni povas admiri la neforgeseblan 
pejzaĝon de Harz-montaro, kun la 


sube kuŝantaj vilaĝoj kaj urbetoj. 

A1 ĉiuj plaĉis ankaŭ ekskursoj al 
Torfhaus, Goslar kaj Gottingen, kun 
vizito de la granda universitata 
biblioteko. La artan programon 
pliriĉigis eksterlandaj gastoj, ĉi-jare 
partoprenantaj en ILEI-konferenco, 
kiu okazis samtempe en Sieber. Tiel la 
partoprenantoj de SALO havis la eblecon 
lerni japanan kaligrafion, tradician 
galegan kanton, ekkoni kutimojn 
nepalajn kaj kubajn, sed kio pleje gravas, 
la tutan tempon ili ankaŭ lernis unu de 
la alia, kaj rekte spertis, ke eblas esprimi 
en Esperanto ĉion, pri kio oni volas 
paroli kun siaj samaĝuloj el alia lando. 

En multaj okuloj estis larmoj, kiam 
la buso de la pola grupo ekveturis de 
la parkejo ĉe Haus Diana, kie kune 
loĝis la gejunuloj, por veturigi ilin 
hejmen. La vizitantoj deponis en la 
Herzberga kastelo pentraĵojn de du 
lokaj pentristinoj el Gora, inter aliaj 
de Lucyna Sozanska, kiu akompanis la 
grupon. La ekspozicion oni povos admiri 
ekde septembro, kadre de la 20-jara 
jubileo de la ĝemelurba kunlaboro inter 
Herzberg kaj Gora. 

E1 niaj 


kursejoj 



Dima Ŝevenko 

Sukcesa BET-49 

BET estas tradicia aranĝo, 
tamen la ĉi-jaraj, 49-aj Baltiaj 
Esperanto-Tagoj, kiuj okazis en 
la urbo Utena, iusence elstaris. 

n BET-49, kiu okazis en 
pitoreska laga regiono de 
Litovio, partoprenis pli ol 200 
esperantistoj el dekoj da landoj. 

Dum ĝi viciĝis multaj por E-movado 
seriozaj programeroj, sed ankaŭ ne 
mankis riĉega distra programo. Aparte 
menciindas la bone organizita ekskursa 
tago. Kadre de la tuttaga ekskurso la 
partoprenantoj ĝuis plurajn historiajn 
kaj naturajn vidindaĵojn de la regiono 
kaj gustumis lokajn tradiciajn manĝojn. 

Mi jam menciis, ke la programo 
estis riĉa. Jen kelkaj eroj: Aleksandr 
Korĵenkov havis serion de prelegoj 
pri Historio de Esperanto, Petras 
Ĉeliauskas prelegis pri la litova 
lingvo, Margarita Zelve prelegis pri la 
Esperanto-poetino Ljudmila Jevsejeva, 


Mikaelo Bronŝtejn pri Puŝkin, Anna 
Striganova pri fabeloj, Stano Marĉek 
pri la rekta metodo, mi pri la eldonejo 
Impeto, interretaj kaj komputilaj aferoj. 

La kerno de la sukceso de BET-49 
estis la organiza teamo. ĉi funkciis la 
tutan periodon de la renkontiĝo vere 
senriproĉe. 

BET estas aranĝo ne nur aplika, sed 
ankaŭ instrua. Diversnivelaj Esperanto- 
kursoj, kiujn gvidis la spertaj profesiaj 
instruistoj Stano Marĉek, Mikaelo 
Lineckij kaj Svetlana Smetanina, pruvis 
tion. 

Rilate la artan programon, ĝi estis 
tre altnivela. Profesiaj litovaj ensembloj 
senĉese ĝojigis kaj dancigis la 
partoprenantojn. Krom la lokaj naciaj 
ensembloj koncertis multaj konataj 
Esperantaj kantistoj: la grupo Asorti, 
Mikaelo Bronŝtejn, Nataŝa Berce, 
Solotronik, Mikaelo Povorin kaj aliaj. 

Konklude mi opinias, ke la sperto 
de BET-49 povas esti utila ankaŭ por 
organizantoj de aliaj Esperanto-aranĝoj 
(eĉ la Universala Kongreso), ĉar ĝi 
montras, ke la Esperanto-movado ne 
nur vivas, sed ankaŭ progresas. 

E1 niaj kursejoj 


Katarina Noskova 

SES en Slovakio 

La 7-a Somera Esperanto- 
Studado okazis en la slovakia 
urbo Martin, de la 12-a ĝis la 
20-a de julio 2013. Atentema 
observanto malkovris novaĵojn 
kaj en la prepara etapo kaj 
dum la aranĝo mem. 

P ost du jaroj la aranĝo translokiĝis 
al pli montara regiono. La celo estis 
konatigi la vizitantojn kun la belaĵoj 
de nia naturo, kion ne eblas plene atingi 
sen viziti la plej konatan montaron Tatry. 
La aŭspicion transprenis la urbestro 
Andrej Hrnĉiar, la prezidanto de la 
regiono Juraj Blanar kaj ankaŭ la ministro 
de edukado, scienco, esplorado kaj sporto 
Duŝan Ĉaploviĉ, kiu verkis alparolon por 
la programlibro kaj finance subtenis la 
aranĝon. La urbo Martin iĝis oficiala 
partnero de SES. 

Venis 230 homoj el 27 landoj, plejparte 
eŭropanoj. Lanĉita estis la nova propra 
retejo http://ses.ikso.net La “verdan rabaton” 
por la senvianda manĝo ; kiu kaŭzis ardajn 
diskutojn en Esperantio, fine utiligis pli ol 


du trionoj de la partoprenantoj (69%). 

La kadra programstrukturo restas simila 
kiel dum la pasintaj jaroj. Antaŭtagmeze 
instruado en dek klasoj (po du klasoj 
en kvin niveloj), posttagmeze prelegoj, 
ekskursoj, sportumado, vespere koncertoj... 
Ĝisnokte funkciis trinkejo, apude en pli 
trankvila loko Gufujo. 

La Internacia Vespero malkovris kaŝitan 
talenton: la kantadon de Carsten (Kaŝi) 
el Germanio oni tuj ekŝatis kaj rapide 
aperis en la interreto video-registraĵo 
sub la titolo Esperanto havas talenton. E1 
neesperantistaj artistoj venis kanti la roka 
slovaka grupo Peter Bazik & S.H.O.P kun 
du kantoj en Esperanto. La koncerto estis 
malfermita ankaŭ al la ekstera publiko. 
Venis koncertumi la familia duopo ĵeLe, 
la germana plurtalenta Johannes, la itala 
bardo Manŭel, la egea Jonny M, la litova 
virtuoza Asorti kaj la sveda populara bando 
La Perdita Generacio. 

En 2014 vi povas plani vian feriadon en 
la sama dato kiel ĉi-jare: SES okazos (12-20 
julio) en Nitra, Slovakio, tuj post la EEU- 
kongreso en la kroata urbo Rijeka. Kaj se 
Slovakio tro foras por vi, ne malesperu - 
en 2014 (de la 17-a ĝis la 25-a de aŭgusto) 
okazos la unua SES en Rusio, proksime al la 
ĉefurbo Moskvo, je nur 20-minuta vojaĝo 
de la internacia flughaveno Ŝeremetjevo. 

Kvizo <r 


KVIZO-LUDO 

Prizorganto de la rubriko: Dieter Berndt, Germanio 



Karaj kvizemuloj! 

Ĉi-foje mi prezentas al vi iomete 
aliajn demandojn ol kutime. Ili 
temas pri Juna Amiko, kiu ja en 
tiu-ĉi jaro fariĝis 40-jara. 


M i deziras al vi plezuron dum la 
trovado de ĝustaj respondoj. En 
la kvizo povas partopreni ankaŭ 
duopoj aŭ grupoj. Viajn respondojn 
sendu ĝis ricevo de la sekva numero 
de Juna Amiko al: Dieter Berndt, 
Berolinastr. 2, D-10178 Berlin, Germanio. 
aŭ rete al esperanto-berndt@web.de. 


Kvizo 2/2013 

1. Kiam aperis la unua kajero (nula 
numero) de Juna Amikol 

a) 1972; b) 1973 c) 1975 

2. Kiom da personoj ĝis nun redaktis 
JunanAmikon7 a) 2 b) 3 c) 4 

3. Kiu numero de JunaAmiko havis 
unuafoje koloran titolpaĝon sur 
brila papero ? 

a) 79 b) 86 c) 90 

4. Sur kovrilpaĝo de unu el la unuaj 
numeroj de Juna Amiko estis bildo 
de mondfama pentristo. De 

kiu? a) Picasso b) van Gogh 
c) Renoir 


5. En Juna Amiko ofte troviĝas bildoj 
de Pavel Rak. En kiu lando li loĝas? 
a) Ĉeĥio b) Pollando c) Slovakio 

6. De tempo al tempo aperas en 
Juna Amiko artikoloj de "Lingva 
Doktoro”? Kiu gvidas ĝin? 

a) St. MacGill b) Monika Molnar 
c) Geza Kurucz 

7. Kiu informas nin en Juna Amiko 
pri Esperanta literaturo ? 

a) Judit Felszeghy b) Baldur 
Ragnarson c) Geza Kurucz 

8 - 10. En tiuj tri taskoj daŭrigu la 
frazojn per almenaŭ tri frazoj. 

Juna Amiko estas . - 

JunaAmiko plaĉas al mi... 

En JunaAmiko mi ŝatus legi... 


Jen la solvoj de la lasta kvizo (1/2013) 

1. Diversaj respondoj; 2. La knabino, kiun vi renkontis, estas mia 
fratino. 3. Diversaj respondoj; 4. La bakisto bakis po 100 panojn 
tage. 5. veni - iris - iris - venis. 6. Diversaj respondoj. 7. rano, 
serpento, muŝo, kapro, elefanto. 8. papago. 9. kverko - acero - tilio 
- pino. 10. sko - rto. 

Lernejo 


Renee Triolle 

Survoje al lernejo 


Eble vi ne ŝatas iri al la lernejo. 
Eble vi ne pensas, ke vi estas 
bonŝanca: en via lando ĉiuj 
infanoj lernas legi kaj skribi. 

u vi scias, ke en multaj landoj ne 
estas facile iri al la lernejo? En nova 
franca filmo “Survoje al la lernejo” 
ni konatiĝas kun infanoj, kiuj malgraŭ la 
malfacilaĵoj fieras iri al la lernejo. La filmisto 
nomiĝas Pascal Plisson /Paskal’ Plison/, li 
filmis verajn infanojn en veraj kondiĉoj. 

Jen Jackson, li loĝas en Afriko, en Kenio. 

Li ne iras, li kuras 15 kilometrojn ĉiutage 
al la lernejo! Li forlasas la domon tre frue, 
je la 5h30; li kaj lia fratino Salome portas 
pezan sakon kun akvo. Kaj... ili renkontas 
danĝerajn elefantojn! Tamen, la gefratoj plu 
kuras al la lernejo por ne malfrui: hodiaŭ 
Jackson devas levi la flagon, li estas tre fiera 
kaj tiel li dankas la landon pro la donaco 
(instruado). 

Jen Zahira: ŝi estas knabino, ŝi loĝas en 
la montaro, en Maroko. La lernejo estas 
malproksima, je 22 km. La vojo estas roka, 
doloras la piedoj. Zahira iras lunde matene 
kun siaj du amikinoj. Kiam ili atingas ĉefan 
vojon kaj petveturas, la veturiloj ne haltas: 
neniu volas akompani ilin al la urbo, ĉar 
knabinoj, en islama lando, ne devas viziti 
lernejon! Sed Zahira estas bonŝanca: ŝiaj 
gepatroj subtenas kaj helpas ŝin. Ŝi portas 
vivantan kokinon en sako kaj ŝi interŝanĝos 




ĝin en la bazaro kontraŭ manĝaĵo. Dum 
la semajno ŝi loĝas en la lernejo. Kiam ŝi 
alvenas al la lernejo, ŝi estas malpura kaj 
devas ŝanĝi la vestaĵon! 

Jen Carlito. Li loĝas en la plej suda 
parto de Argentino, en Patagonio. Li ne 
iras sed rajdas al la lernejo kun sia juna 
fratino Micaela. La fratineto ŝatus konduki 
la ĉevalon, sed la patrino malpermesis: 
estas tro danĝere! Antaŭ ol forlasi la domon 
Carlito helpas sian patron zorgi pri la ŝafoj 
kaj ŝafidoj. Ankaŭ li rajdas preskaŭ du 
horojn al la lernejo! 

La lasta nomiĝas Samuel kaj li vivas en 
Hindio, ĉe la maro. Li estas handikapito 
en rulseĝo. Matene la patrino masaĝas 
lin, la masaĝoj estas dolorigaj, sed Samuel 
esperas, ke iam li povos stari kaj paŝi. Liaj 
du fratoj, Gabriel kaj Emmanuel, tiras 
kaj puŝas la rulseĝon, kiun la patro mem 
fabrikis. Ili tiras kaj puŝas dum pli ol unu 
horo, ne estas asfaltita vojo, la pneŭo 
krevas, sed bonkora laboristo ĝin riparas. 
Kiam Samuel atingas la lernejon, liaj amikoj 
tuj helpas lin. 

Ekde nun, kiam vi ne tro volonte iros al la 
lernejo, pensu pri tiuj infanoj, kiuj en aliaj 
partoj de la mondo bezonas kuraĝon kaj 
obstinon por fronti la malfacilaĵojn, ĉar ili 
havas la celon: lerni! 

LASTE, la absolute spektakla tria etaĝo <r 


Trovu la kaŝitan vorton! 

La rubrikon prizorgas: Stefan MacGill 


Bonvenon! Trovu kvinliteran 
vorton, kiu donos la temon por 

la sekvaj paĝoj.ne turnu la 

paĝon! Laboru unue. 

N i donas kvinojn da vortoj. En ĉiu 
kazo, per aldono de nur unu plia 
litero komence, vi formas alian 
vorton. Ni aldonas klarigojn por tiuj 
trovendaj kvin vortoj, sed, ve, ili aperas 
en miksita ordo. 






ARKO 

ANO 

ARTO 

ALTO 

ATENTO 

RELO 

GREGO 

KAZO 

KULO 

KONO 

ORDO 

ESTO 

EĜO 

ILO 

ULO 

RABO 

RAKO 

IRAS 

AKTO 

ERO 

FERO 

RANĜO 

SAKO 

STARO 

VETO 



protekta varma vestaĵo 
protektilo de ideo aŭ inventaĵo 
baza manĝaĝo multkulture 
bela ripozejo, ofte kun herboj kaj floroj 
ne la tuto de io 

favora momento 
vidilo 

tre eta parto (0.125 de la tuto) 
granda monstro 
aŭdilo 


nemo 


riverego 

direkto 

birdejo 

falaĵo 

ritmo 

forta lignopeco 
nia planedo -> 
movas de antaŭe 
vojeto arbara 

skeleto 

japana urbego 
potenciala kokineto 
malrapidiga koloro 
religia proponaĵo 



Ĉu vi trovis la sekretan vorton? Bone, nun vi rajtas turni la paĝon! 

LASTE, la absolute spektakla tria etaĝo 


Naŭtrua 

rakonto 


La naŭtrua ponto 


Granda parto de la orienta 
parto de Hungario estas 
ebena. Tie ne estas montoj. Tiu 
ebenaĵo en la hungara havas la 
nomon puszta. 

L a ___0__granda urbo 

de la apudeco estas Debrecen, 
kie okazis la 39-a Internacia 
Junulara Kongreso (IJK) en 1983. Ĝin 
partoprenis 672 personoj, inter kiuj via 
nuna verkanto (estinta tiam preskaŭ 
aŭtentika junulo). Celo de la ĉefa 
kongresa ekskurso estis 
la vasta ebenaĵo, pli precize la 'naŭtrua 
ponto ; - la laŭvorta traduko de la 
hungara kilenclyukŭ hid. Tiu ŝtona arka 
ponto estis konstruata inter 1827 kaj 
1833, laŭ klasikisma stilo. La arĥitekto 
Ferenc Povolny. 

La ponto permesis al paŝtistoj gvidi 
siajn bestojn al novaj_O_; 




plie ĝi servis al komercistoj kaj vojaĝ- 
antoj venintaj eĉ el foraj urboj, kiel 
Szolnok, Peŝto kaj Vieno. Ĝi permesis 
al ili superiri la riveron Hortobagy, 
kiu post pluvo povis 
tre larĝa. La distanco inter la du 
ĉef-apogiloj estas 92 metroj, la 
de la ponto entute 
estas 167 metroj. La aliraj vojoj al 
la ponto mem havis la 


formon de funelo, kio 

LASTE, la absolute spektakla tria etaĝo 


helpis al paŝtistoj, kiam ili devis peli 
siajn bestarojn trans la riveron. Unika 
bestaro de tiu ebenaĵo estas gregoj de 
grizaj long-kornaj bovinoj. 

Jam ekde la jaro 1697 
ponto trans tiu rivero - sed ĝi estis 
ligna. Post pli ol jarcenta servado ĝi 
bezonis riparadon kaj ne plu povis 
elteni la kreskantan trafikon. Do, la 
urba estraro de Debrecen mendis novan 
ŝtonan ponton. Ĝi bone eltenis, sed 
inter 1981 kaj 1983 ĝi ricevis renovigon. 

Nuntempe _©__tie ĉiujare 

ponta foiro en la nacia festo-tago de 
Sankta Stefano, en la 20a de aŭgusto. 


Antaŭ precize 30 jaroj, la malsankta 
Stefano, kun centoj da aliaj IJK-anoj 
promenis la ponton kaj 

plie ĝuis ĉevalĉaran ekskurson tra la 
naciparka ebenaĵo por spekti ĉevalan 
kaj ĉevalistan spektaklon. Neforgesebla 
sperto! 

Nun, la naŭtrua ekzerco! 

Ni proponas kvar vortojn por ĉiu 
truo en la rakonto. Sed nur unu estas 
gramatike aŭ sence ĝusta. Decidu, 
kiu estas la bona respondo, por tiel 
maltruigi la rakonton. Sufiĉas, ke ĉe la 
ponto estu truoj. 


o 

0 

© 

pli 

paŝtejoj 

ekstaris 

plu 

pasteĉoj 

eksponis 

plus 

pastaĵoj 

ekstazis 

plej 

paŝtretoj 

ekzistis 

© 

© 

© 

ĝuste 

estu 

okazas 

guste 

esti 

okazigas 

juste 

estas 

okaziĝas 

ĵuste 

estinta 

okazintas 

© 

© 

© 

nomiĝis 

longeco 

Tra 

nomigis 

longaĵo 

Tre 

nomis 

longumo 

Trans 

nomumis 

longiĝo 

Transe 

LASTE, la absolute spektakla tria etaĝo 


Post naŭ truoj - naŭ instruoj 


Jen demandoj kaj taskoj, kiuj 
montras, kiel el truoj povas 
veni instruoj. 

1. Nomu kvin avantaĝojn, loĝi en 
ebena regiono. 

2. Nomu kvin avantaĝojn, loĝi en 
montara regiono. 

3. Nomu, laŭ vi, la kvin plej imponajn 
pontojn de la mondo. 

4. Nomu, laŭ vi, la kvin plej imponajn 
konstruaĵojn de la mondo, kiuj en la 
jaro 1827 jam ekzistis. 

5. Nomu, laŭ vi, la kvin plej imponajn 
konstruaĵojn de la mondo, kiuj estis 
konstruitaj post la jaro 1827. 

6. Kial oni ne rajtas konstrui hotelojn, 
benzin-staciojn kaj kasinojn apud la 
naŭtrua ponto? 


7. Planu vojaĝon al la naŭtrua ponto. 
Kiel vi atingos ĝin? Kiun sezonon vi 
evitu? Kiuj sezonoj bonus? Kiam iri 
por trafi interesan programon? 

8. Kion eblas fari kaj vidi en apudeco 
de la ponto? 

9. Verku dialogon, aŭ faru rol-ludon 
inter la du sekvaj personoj en la jaro 
1820. 

Kolera Farmisto 

Parto de la ligna ponto ĉe Hortobagy 
kolapsis ĝuste kiam la farmisto pelis 
gregon de grizaj bovinoj trans ĝi. Tri 
valoraj bovinoj falis en la riveron kaj 
malaperis en la akvofluo. Tio kaŭzis al 
la farmisto grandan financan perdon. 
Li petas rekompenson de la urbo 
Debrecen, ĉar estis ilia respondeco 

LASTE, la absolute spektakla tria etaĝo 


teni la ponton en bona ordo. Krome, 
li pledas por la konstruado de pli 
larĝa, pli fortika ŝtona ponto. Tio ne 
nur sekurigos la estonton por la lokaj 
farmistoj, sed stimulos la komercadon 
kaj logos vojaĝantojn, kio fortigos la 
urban kaj regionan ekonomiojn. 

Timema urbestro 

La urbo Debrecen havas malmultan 
monon kaj havas urĝan bezonon 
konstrui pavumitajn stratojn en la 
urbo kaj krome instali tubojn por 


porti trinkeblan akvon al la domoj 
de la urbanoj. Ne restas mono por 
prizorgi pontojn dudek kilometrojn 
for en la mezo de la puszta (ebenaĵo). 
Des malpli por plani kaj konstrui 
novan ponton. Ŝtonoj devus veni 
el tre fora monta regiono - tre 
multekosta tasko. Pri kompenso pro 
la perdo de bovinoj, la farmisto turnu 
sin al la provinca registaro. 

La urbestro bedaŭras kaj simpatias, 
sed unue li devas prizorgi la bezonojn 
de la propra urbo. 

Kiu gajnos la debaton? 


Vortklarigoj en alfabeta ordo 

Apogilo: pezo-porta elemento, 
ekzemple en konstruaĵo 

Arĥitekto: planisto de konstruaĵoj 

Arko: arkitektura elemento, kun 
duon-cirkla formo 

Aŭtentika: kun pruvita vereco 

Funelo: ilo utila por verŝi likvaĵojn 
de unu botelo al alia. 

Grego: kolekto de similspecaj 
bestoj 

Impona: majesta, impresa, 
grandioza 

Paŝtisto: farmisto, kiu prizorgas 
herbo-manĝantajn bestarojn, tipe 
ŝafojn, kaprojn aŭ bovinojn. 

Peli: antaŭen-puŝi. 

Stimuli: sproni, akceli, fortigi, 
kuraĝigi, kreskigi 


, Pentraĵo de Csontvary Tivadar 
/ Kosztka kun sceno de paŝtistoj, 
\ bovinoj, ĉevaloj kaj hundo apud 
N la fama ponto. 


Gvido al la prononco 
de la hungaraj vortoj 

Sz = S 

s = ŝ 

A = inter A kaj O. 

Gy = Ĝ, sed kun la lango inter 
la dentoj. 

Ĉio alia pli-malpli kiel en Esperanto. 

Pri Juna Amiko en Internacia Pedagogia Revuo 13/4: 

Nova elano por Juna Amiko 


Dum la jaro 2013 nia revuo 
Juna Amiko iom lamis. Aperis 
unu numero en oktobro kaj 
aperos la dua en decembro. Do 
nekontentiga situacio, kiam 
la kutima aperritmo estas tri 
numeroj jare. 

L a redaktisto de JunaAmiko estis 

Stefan MacGill, samtempe prezidanto 
de la Ligo; li havis abundajn taskojn. 
Nun estas tempo por ni danki lin pro lia 
laboro por la Ligo, en tiuj du funkcioj. 

En julio Stefan MacGill elektiĝis en la 
estraro de UEA kaj fariĝis vic-prezidanto 
de ĝi. Li plu ligiĝas al ILEI estante la 
oficiala ligo, peranto, de UEA kun ILEI. 

Sed la redaktoran taskon li devis forlasi. 

Ni estas tre feliĉaj, ke ni trovis ne 
nur taŭgan personon, sed elstaran 
kunlaboranton: Stano Marĉek el Slovakio. 

Li redaktis la revuon Esperanto de 
UEA, redaktas la organon de Slovakia 
Esperanto-Asocio kaj la organon de 
Germana Esperanto-Asocio, verkis la faman 
lernolibron, jam tradukitan al pli ol 30 
lingvoj, eldonas librojn, ktp. Do la redaktado 

Solvoj el la p. 26 

La unua tasko: Por solvi ĉi 
praktikan taskon nin helpas la 
operacioj kun frakcioj. Tiel ni 
povas skribi V 2 +1/4 + 1/8 = 7/8. Ĉi egalaĵo 
sugestas nin ke kvar panojn ni dividu po 
duone, du panoj po kvarone kaj unu panon 
po okone. Kompreneble egalmaniere. 

Tiel formiĝas samgrandaj porcioj por ok 
personoj helpe de entute nur 4 + 3 + 7 = 14 
tranĉoj. Ĉiu alia maniero postulus pli da 
tranĉoj. Provu se vi volas!. 

La dua tasko: Lermontov aplikis la 
konatan egalaĵon (x+2) 2 = x 2 +4x+4. 


de nia revuo estos konata tasko por li, kaj 
teknike, kaj grafike, kaj enhave. 

Juna Amiko ne estas la tasko de ununura 
persono. Aro da kunlaborantoj regule liveras 
artikolojn, kantojn, desegnaĵojn. Plie novaj 
personoj anoncis sin por kunlabori. La 
tasko de Stano estos estri tiun orkestron. 

En tiu skipo kelkaj personoj havas regulan 
rubrikon, kvazaŭ kronikon, aliaj liveras foje 
artikolon unikan. Mi jam ekrilatis kun tiuj 
valoraj helpantoj por nutri ilian motivigon: 
ni bezonas, bezonos ilin pli kaj pli en la 
venontaj monatoj kaj jaroj. 

Juna Amiko estas tre grava ilo por la Ligo, 
por la instruistoj, por la lernantoj. Ni planas 
eldonon de kvar numeroj jare ekde 2014. 
Temas pri papera revueto. Jam ideoj naskiĝis 
pri retaj ekzercoj en ligo kun iu artikolo, pri 
kunlaboro kun famaj retejoj por lernantoj... 
Ni devas kaj pluvivteni la revuon kaj labori 
per modernaj metodoj; nur tiel ni sukcesos 
kontentigi la nuntempajn abonantojn, sed 
ankaŭ akiri novajn abontantojn. La abono 
kostas € 16 (B-landoj 11), kaj estas rabato 
ekde 3 ekzempleroj. Donacu abonon al viaj 
familianoj, konatuloj, varbu kaj kontribuu ! 
Mendilo troviĝas sur nia retejo ilei.info. 

Mireille Grosjean, Prez. de ILEI 

La rezultato estas plena kvadrato. Se tiu 
kvadrato estus 25, ni trovas la duan radikon 
kiu estas 5 kaj substrahas de ĝi 2, do 5 - 2 =3. 
Kompreneble la serĉata nombro estas certe 3. 

La tria tasko: Ni notu per J la aserton 
“ĵan mensogas” kaj P la aserton “Pjer 
mensogas”. ĵan diris al Pjer “se J ne 
estas vera, tiam ankaŭ P ne estas vera”, 

Pjer respondis “Se plenumiĝas P, tiam 
plenumiĝas ankaŭ J”. Do ĉi asertoj notas ke 
apenaŭ eblas plenumiĝi samtempe P kaj J. 
Tio estas, ilia senco identas. Tial ambaŭ ĵan 
kaj Pjer estas dirintaj la veron aŭ ambaŭ 
estas mensogintaj, alia ebleco ne ekzistas. 

